PREGĂTIREA PSIHOLOGICĂ 


Această temă poate apărea banală , ideile expuse truisme , şi metodele simpliste şi la 
îndemâna oricui . 
Teoretic orice antrenor considera că poate fi şi psiholog , şi nu înţelege de ce se face atâta 
tapaj pe chestia asta . 

a) - pentru concursuri individuale 

b) - pentru concursuri pe echipe 


Ca orice sportiv, şahistul este supus unor emoții permanente în timpul concursurilor şi a 
partidei, dar şi inaintea lor. 

La copii şi juniori problemele au nuante şi aspecte agravante 

Natura emoţiilor şi chiar fricii e legată de : 


- faima sau tăria prezumtiva a adversarului , chiar şi talia fizică a acestuia 

- pregatirea teoretică superioară a acestuia 

- neincrederea in propriul repertoriu 

- incertitudinea rezultatului partidei 

- frica de pierdere a partidei, cu consecinţe în clasament 

- teama faţă de reactia antrenorului, părinților, şi a celorlalti şahişti daca pierde 


Toate aceste temeri nu sunt aberante , ele ţin fie de o experienţa anterioară, fie de o 
sensibilitate a copilului pe care majoritatea o ignoră. 

Cum se pot combate aceste reacții previzibile ? 

Să le luăm pe rând: 


1. părinţii 
- fiecare părinte consideră că al său copil e un geniu , că nu se bucură de o 
atenţie specială , şi nu are răbdare să aştepte afirmarea copilului 

- orice eşec este o dezamăgire pe care nu şi-o pot ascunde faţa de copil , şi ca atare 
reacționează temperamental . Copilul pentru a atenua dezamăgirea , dă vina pe 
antrenor , sau invocă boli , ghinion , arbitru etc . 

- aici discuţiile cu părinţii sunt esenţiale, dar dificile 

- trebuie făcuţi să înţeleagă că există o gradaţie în evoluţia copilului , că reacţia lor la 
eşecuri trebuie să fie rațională şi nu viscerală şi că rolul lor principal este studiul 
individual de acasă , în echilibru cu pregătirea pentru şcoală 

2. colegii ( ceilalți copii ) 

- la copii există tendința de ridiculizare a eşecurilor cuiva , urmată imediat de un 
dezinteres şi chiar izolare a persoanei respective 

- această tendinţă este relativ uşor de contracarat , prin substituirea teoretică a persoanei: 
dacă mâine ți se întâmplă chiar ţie asta , ţi-ar conveni o asemenea reacție ? 

3. frica de pierdere a partidei : 

- de la începutul colaborării cu copilul , atât el cât şi părinţii trebuie să înțeleagă că 
pierderea unei partide nu e o dramă , că eşecul intră în regula jocului ca în orice sport , 
ba chiar faptul că unele înfrângeri pot avea partea lor bună, dacă tragi învățămintele de 
rigoare din ele . Evident ele trebuiesc evitate dar dacă faci în mod necesar apologia 
jocului la câştig , acceptarea pierderilor este obligatorie. 

- La uriaşa concurenţă care există actualmente în şah , a nu pleda pentru jocul la câştig 
cu riscurile de rigoare , echivalează cu fabricarea deliberată a rebuturilor 


4. teama de adversar: 

- prima măsură este demitizarea adversarului eventual prin arătarea unor partide 
pierdute de el, exagerând eventual greşelile acestuia 

- trebuie lămurit juniorul că adversarul său e la rândul lui bântuit de aceleaşi emoţii şi 
incertitudini 


5. neîncrederea în propria pregătire teoretică 

- la jucători încă neformaţi sunt indicate reţete teoretice specifice ( variante rar uzitate 
sau nejucate de mult ) 

- folosirea elementului surpriză are un efect dopant asupra jucătorului 

- de altfel este indicat ca pregătirea psihologică să fie făcută simultan cu cea tehnică , 
inspirând o încredere superioară elevului 

- teama de noutăți , este greu de contracarat dar în cazul unor elevi mai destupaţi — 
flexibili se poate recomanda în cazul în care adversarul joacă foarte repede şi sigur pe 
sine o anume linie , să deviezi de la linia cunoscută, să schimbi ceva evitând analize 
duse foarte departe 

- dealtfel este indicat şi în cazul în care adversarul încearcă să joace o deschidere nouă 
evident contra pregătirii elevului tău , recomandaţi schimbarea cu riscul terenului 
necunoscut pentru amandoi ; efectul surprizei va fi mai şocant pentru adversar 

-  recomandaţi în anumite cazuri schimbarea ordinei de mutări cu avantajele că ori e 
ignorată de adversar şi atunci poate aduce avantaje ori îi descumpăneşte pur şi simplu 
ŞI reacționează greşit ( vezi partida Grisciuk-Istrăţescu ) 


Toate aceste procedee oarecum generale nu sunt eficiente , dacă nu sunt dublate de o 
cunoaştere foarte detailată a elevului , a calităţilor şi defectelor lui şahiste şi psihologice 


A) 80% din elevi consideră că sunt suficiente lecţiile cu antrenorul , şi nu 
lucrează individual , nu pun partide pe tablă sau pe computer . 
Această incultură şahistă se răsfrânge asupra rezultatelor . Vina este 
nu numai a elevului care nu înțelege că fără studiu individual nu 
există progres , dar şi a antrenorului care ca la şcoală trebuie să le dea 
teme pentru acasă. 

Problema nu e simplă , aici trebuie acţionat psihologic , elevul trebuie 
atras spre combinaţii şi partide spectaculoase , dezvoltându-i gustul şi 
apetenţa care în timp se transformă în reflex 

Studiul e câteodată anost, comparativ cu partidele amicale ; e ca la 
fotbal antrenamentul fără minge 

Mici concursuri de rapiditate în dezlegare sunt extrem de stimulative , 
competiţia este benefică şi mai utilă decât amicalele între elevi 
Recomand oricărui antrenor de copii să-i pună să facă cele 300 de 
partide alese ale lui Alehin ( nu numai că sunt spectaculoase, dar este 
excelent explicată logica planurilor şi a mutărilor 


B) Nu există unii copii cu înclinații tactice şi alții poziționale . 

Toţi au apetenţă tactică , dar unii sub impactul unor partide pierdute 
combinative, sau inferiorității față de alții la calcul se refugiază pe 
făgaşul strategiei . Acumularea noţiunilor strategice e mult mai 
anevoioasă , chiar cu aprofundarea atentă a “Sistemului meu “ a lui 
Nimzovici şi ţine de o anumită maturizare şi experienţă a copilului 


Totuşi se poate observa dacă unora le place să joace poziţii cu centru blocat 
sau deschis , cu dame sau fără , cu atacuri şi contraatacuri pe flancuri etc şi în 
funcție de aceste preferinţe , se poate creiona un repertoriu minim de 
deschideri . 

Finalurile sunt partea obligatorie de predat şi aprofundat pentru orice antrenor 
nu numai fiincă sunt faza partidei unde se decid azi foarte multe partide dar şi 
pentru că inoculează noțiunile strategice . 

In goană după rezultate imediate , unii antrenori preferă să marşeze pe 
deschideri , chestiune complet greşită . 

Practic copilul rămâne dependent de memorie şi tributar la capitolul înţelegerii 
creaţiei şi tehnicii . 

Orice schimbare de mutare a adversarului în deschiderea pregătită îi va 
accentua nesiguranța şi teama. 

Invăţarea cât mai rapidă a strategiei este extrem de importantă . 

Făcând o paralelă cu muzica , unde se spune că dacă stăpâneşti percuţia , poți 
cânta la orice instrument ( evident nu ca un virtuoz ) astfel şi cel ce are ştiinţa 
jocului poziţional poate învăţa uşor orice deschidere . 

Altfel spus, cel mai bun doping moral sunt pregatirea şi înțelegerea şahistă . 


Din punct de vedere psihologic pentru copii şi juniori cel mai important este să 
le inoculezi şi păstrezi ideea că sunt cei mai buni sau pot ajunge cei mai buni . 
Această sugestie sau realitate este baza psihologică a motivaţiei şi implicit a 
progresului . 

Copiii au tendința să îşi fixeze singuri bariere , şi pe baza unor mici experienţe 
anterioare să-i considere pe alții mai buni . 

In timp această mentalitate duce la blazare şi plafonare . 

Prin anii ‘80 , mă întorceam de la Berliner Sommer cu Otilia Ganz, o junioară 
talentată din Timişoara , ea povestindu-mi despre complexele psihologice 
şahiste care îi frânează ascensiunea . 

I-am ţinut teoria autosugestiei că e cea mai bună ( era la o vârstă când sugestia 
nu mai e eficientă ) . 

Ulterior şi-a tapetat camera cu lozinci şi slogane aparent copilăreşti de genul : 
Eu sunt cea mai bună , eu joc cel mai bine , voi deveni în scurt timp o mare 
jucătoare ! In anul următor a ieşit pe locul trei într-o finală de senioare extrem 
de puternică . 

Corina Peptan de la început a fost “ injectată “ cu această teorie şi a dominat cu 
autoritate mulţi ani de zile şahul feminin juvenil . 

De altfel nu are complexe , joacă cu nonşalanţă cu campioane mondiale sau 
europene : vezi Ciburdanidze , Stefanova , Alisa Marici , Kosteniuc sau Jukova 
In afară de pregătirea psihologică pe termen lung este extrem de importantă , 
cea concretă din timpul concursului făcută de secundant . 

Este vital ca jucătorul să simtă că cineva este alături de el , că îl încurajează şi 
are încredere în el . 

Aici simultan cu acţiunea directă de fortificare a moralului , există o acţiune 
mai subtilă , indirectă cu efecte la fel de benefice . 

Ea se referă la creerea unui climat psihologic de “confort sufletesc” ( un fel de 
linişte şi bună dispoziţie menită să inhibe temerile şi emoțiile . 

Una din cele mai interesante experienţe a fost la unul dintre campionatele 
mondiale de juniori de la mijlocul anilor ‘90 . 


La 16 ani participa cu şanse K. , un junior cu fantezie debordantă şi o forță 
tactică ieşită din comun . 
Pe de altă parte K. e un tip introvertit , aparent rebel şi nonconformist , dar în 
fapt un suflet foarte sensibil ce tânjeşte după afecțiune 
Colaborarea şahistă a fost foarte sumară , un fel de verificare şi rememorare . 
In schimb pe plan psihologic am reuşit să mă insinuez foarte bine , prin 
plimbări şi discuţii i-am arătat atât eu cât şi colegii lui , că ne pasă de el, că 
avem încredere în forţa şi jocul său , că credem sincer în şansele lui . 
A jucat extrem de liniştit , relaxat şi exact şi a câştigat la pas titlul (...) . 
Ulterior K. a ajuns un jucător foarte bun , dar după mine nu a dat încă măsura 
talentului său tocmai din cauza lipsei de pregătire psihologice . 
Aici aş face o paranteză importantă : 
La campionatele europene şi mondiale din ultimul timp participă circa 30 de 
juniori , iar pe lângă antrenorul principal mai sunt , 3-4 antrenori personali . 
Pregătirea tehnică specifică se face pe bandă , cu timp limitat , iar pentru cea 
psihologică evident nu rămâne timp . 
In aceste condiţii de ce să ne mirăm de lipsa deja cronică de rezultate notabile . 
Evident trebuie să existe un grup mic de copii cu şanse care trebuie să se 
bucure de o atenție specială . 
In legătură cu aceasta mai trebuie făcută o menţiune specială , chiar la 
antrenamente comune uzuale în timpul anului trebuie evitate grupuri cu mari 
diferenţe valorice . 
Superioritatea flagrantă a unora evidentă în uşurinţa şi rapiditatea răspunsurilor 
şi rezolvărilor poate creea o inhibiţie sau un blocaj care nu se mai poate 
remedia . 
Mai ales că la copii , pe lângă talent , contează foarte mult gradul de maturizare 
care diferă semnificativ chiar la aceleaşi vârste . 
Nu aş vrea să rămâneți cu ideea că modelarea psihologică implică numai laude 
şi întărirea încrederii . 
Cred că ironia chiar în public poate amorsa ambiţii nebănuite . 
Însă când e vorba de discuţii dure, serioase, ele trebuiesc purtate numai 
individual 

C) Rămâne pentru dumneavoastră întrebarea care e vârsta optimă pentru 

modelarea psihologică , care e vârsta limită de intervenţie , şi ce se 
poate face la nivel de seniori şi senioare . 


Vârsta performanței 


In general, în sport vârsta performanţei scade constant . 

De ce nu ar fi la fel şi în şah ? 

Un avangardist în acest domeniu este reputatul antrenor Vasile Manole , care a început 
căutarea şi creşterea talentelor încă din grădiniță . 

Având în vedere excepţionalele valenţe educative ale şahului cât şi posibilităţile de modelare 
ale individului la vârstă fragedă , această abordare este cât se poate de logică . 

Există însă o mențiune foarte importantă : în acest caz antrenorul trebuie să fie un excelent 
psiholog , să dea dovadă de tact, răbdare şi inteligenţă , să colaboreze permanent cu părinții şi 
să dozeze raţional porţiile de învățătură şi motivație . 

Evident la vârste fragede motivarea copiilor trebuie să fie de natură materială şi 
cvasimaterială ; însă pe măsura maturizării copilului, ea trebuie înlocuită de cea logică şi 
psihologică . 


O problemă aparte ce conţine capcane pentru antrenor este aceea a copiilor precoce . 

Cineva spunea că precocitatea poartă în ea germenii ratării , şi dacă constatăm că 80% din 
geniile recunoscute ale omenirii nu au manifestat valenţe deosebite nici măcar în liceu , există 
un sâmbure de adevăr în această aserțiune . 

Există un caz particular când precocitatea înseamnă epuizarea timpurie şi rapidă a 
potenţialului , cu atingerea limitelor inferioare aspirațiilor inițiale . 

Insă de cele mai multe ori , copiii precoce sunt cu adevarat înzestrați , iar dacă se ratează , 
aceasta este de obicei rodul înfumurării personale şi implicit al delăsării , dar mai ales al 
anturajului — părinți , antrenor , prieteni care pe baza unor aşteptări deosebite , îi cer prea 
repede rezultate şi consacrare . 

Antrenorul este tentat pe bună dreptate să acorde o atenție specială copiilor precoce , dar 
omeneşte vorbind , nu temperează suficient germenii suficienței şi înfumurării , şi nici 
aşteptările prea mari ale părinților . 

Pe de altă parte salturile neaşteptate şi semnificative pot veni din partea copiilor cu o evoluţie 
normală , la care momentul maturizării le pune în valoare calități şi valenţe nebănuite . 

Aici e vorba de ochiul, simţul şi intuiţia antrenorului, de harul lui de educator. 

Toţi copiii , şi aici vorbesc de teste făcute profesional , au mici tare psihice uneori 
imperceptibile , care însă netratate se acentuează în timp . 

La vârste fragede copilul e modelabil , şi cu sprijinul familiei , al unui psiholog se poate 
vindeca orice . 


Dacă vorbim de tare psihice majore , atunci după 20 de ani remedii nu prea 
sunt , ele se pot cel mult atenua. 

Din punct de vedere şahist vorbim în special de frică — fie ea fața de anumiţi 
Jucători buni sau chiar frica de înfrângere . Un senior bântuit de această frica 
nu va mai progresa, ba din contra , pragul fricii va tot mai mic în timp 

Dacă vorbim de fenomene circumstanțiale încă neconsolidate , atunci leacuri 
există , iar intervenţile sunt obligatorii . 

Să luăm 2 exemple din elita şahului românesc : X şi Y 

X ca junior a stat în umbra lui Y şi a lui W . 

Mai mult, având fraţi nu a fost excesiv de răsfăţat , era timid şi aparent cam 
şters ca personalitate 

Spre cinstea lui, nu a rămas cu complexe şi a făcut progrese evidente (...). 

Ar dori la fiecare concurs să fie în maxim de formă şi să confirme strălucit 
performanţele anterioare . Din păcate chestia asta nu e programabilă , ţine de 
circumstanțe şi conjuncturi şi chiar de şansă şi în fapt el nu trebuie să 
demonstreze din nou ceva fiindcă lumea şahistă îl respectă ca atare . 

Lui îi trebuie doar un manager care să-i înlesnească accesul la marile turnee , 
odată pătruns acolo nu cred că le va mai părăsi . 

X e un jucător curajos nu se teme de nimeni şi suferă de fapt o formă de 
neîncredere artificial indusă „iar ajutorul unui psiholog e absolut necesar . Din 
păcate şahiştii , antrenorii şi nu numai se consideră atotcunoscători şi capabili 
să-şi rezolve singuri problemele . 

Y, un alt talent formidabil , e extrem de greu influenţabil şi nu numai 
psihologic .Ca o revanşă faţa de o copilărie ultracontrolată de tată , acum 
reacționează invers la orice indicație sau sfat .Mai mult intrat de mic în 
societatea celor mari , caută spectaculosul , încearcă să impresioneze şi e avid 
de aplauze .Practic un băiat inteligent şi cult , nu e după părerea mea maturizat 
sufleteşte 


Interesant că împotriva unor jucători foarte buni pentru care nu are însă 
considerație joacă excepţional , în schimb contra celor pe care îi apreciază 
joacă destul de inhibat . Aici munca psihologului e foarte uşoară : trebuie doar 
să-l convingă că toți sunt demni de dispreţ . Lăsând gluma însă, sunt convins 
că bine conseiat şi stimulat psihologic , Y poate face un salt deosebit . 


C) Dependenţa de antrenor 

La fel ca şi învățătorul, antrenorul poate deveni un substitut de părinte , 
extinzându-şi domeniul de influență asupra elevului , chiar dincolo de sfera 
şahistă 

Oricum competența şi o anume relaţie sufletească creează elevului o 
dependența mai mult sau mai puțin evidentă . 

Există exemple în acest sens : reputatul antrenor Mihai Ghindă a avut şi are 
probleme cu elevii săi , unii din ei dau randament maxim numai când el e 
prezent . Nu aşteaptă numai sfaturile sau reţetele şahiste, dar şi anumite 
evaluări ale adversarului , şi tactici adecvate aparent indispensabile . 

In principiu munca antrenorului pare împlinită când elevul e capabil să stea pe 
picioarele lui , când puiul e gata să-şi ia zborul . In cazul în care antrenorul e o 
personalitate complexă şi implicarea sa în evoluţia elevului e deosebită , 
această desprindere ( nu neaparat ruptură ) întârzie câteodată nu neapărat cu 
efecte negative . 

Făcând o paralelă cu şcoala , în evoluţia unui elev sunt necesari mai mulți 
antrenori pe grade de competenţă , dar în multe cazuri formarea inițială poate fi 
decisivă . 

Sgur în viaţă poate învătătorii sunt categoria cea mai privată de recunoaştere , 
munca lor e de multe ori anonimă , deşi rolul lor este de multe ori fundamental 


D) Jocul pe echipe 
Aici factorul psihologic creşte în importanţă , fiind jucătorul se încarcă cu o 
responsabilitate sporită . 


Care ar fi motivele tensiunii superioare la jocul pe echipe ? 


La campionatele naţionale pe echipe fie în Romania sau în Ungaria , Germania , 
Franţa salariul jucătorului şi viitorul lui la echipă , sunt condiționate de prestaţia lui 
Miza, fie ea medaliile sau salvarea de la retrogradare, este mare, căci de multe ori de 
realizarea obiectivului depinde de multe ori existenţa echipei 

La majoritatea echipelor sunt 3 tipuri de jucători : 

a) vedetele de la care toți aşteaptă justificarea renumelui şi a banilor ; în mod evident 
cunoscând aşteptările , ei nu pot juca liniștiți , teama de un rezultat slab îi inhibă . 
numai un profesionist adevărat poate juca normal , ignorând implicaţile emoționale 
arătate mai sus 

b) jucătorii foarte buni şi buni care doresc nu numai menţinerea în echipă dar aspiră 
şi la statutul de vedetă . Ei sunt coloana vertebrală a echipei , resimt acut 
responsabilitatea şi subconştient contestă privilegiile vedetelor 

c) jucătorii medii spre slabi ( umplutura echipei , de obicei rezultată din lipsa de 
resurse financiare ) care aspiră cu disperare la postura de titular cert , dar de la care 
nu se aşteaptă mare lucru . 

Aparent ei nu au ce pierde , jucând la disperare , dar practic emoțiile nu-i ocolesc 
nici pe ei. 

Toate aceste categorii de jucători sunt supuse stressului şi emoțiilor şi de obicei 


reacționează greşit . In timpul campionatului pe echipe , datorită emoțiilor dar şi 
tensiunii partidelor din runda zilei , jucătorii se refugiază la discoteci şi restaurante unde 
consumă alcool în exces , joacă tot timpul jocuri : cărți , yams, etc şi deseori se mai şi 
îndrăgostesc ! Toate aceste aşa-zise forme de relaxare , în fapt o fugă de obsesia partidei de a 
doua zi nu sunt deloc benefice şi duc deobicei la oboseală , lipsă de concentrare şi la o curentă 
viață nesportivă . 
Combaterea acestor forme excentrice ca şi a emoțiilor e o sarcină care revine conducătorului 
sau căpitanului . 
In primul rând trebuie cu tact să oprească excesele . 
In al doilea rand trebuie să discute cu fiecare responsabilizându-i dar dându-le şi multă 
încredere în forțele proprii . 
Pe când jucam la Universitatea ( o echipă foarte bună , fără goluri ) , domnul Iulian Drăghici 
venea la fiecare şi îi spunea că nu are încredere decât în el că va câştiga , astfel că veneai la 
partidă încrezător şi priveai cu o oarecare compasiune la colegi . Evident după un timp am 
înţeles procedura , dar ea a continuat să funcționeze pe bază de sugestie şi chiar amuzament . 
E adevărat că la Universitatea jucam mai puţin stresaţi , echipa fiind foarte tare şi un eventual 
pas greşit , putând fi compensat de ceilalți . 
Influenţa şi rolul căpitanului sunt cu atât mai eficiente cu cât reuşeşte să creze un spirit de 
echipă adevărat , să fie un liant între jucători . 
Oamenii reuniți sub un ideal comun , se mobilizează mult mai mult iar la şahişti unitatea 
compensează un anume egoism şi egocentrism accentuate de sportul individual. 
Cunoaşterea jucătorilor , personalității lor , preferințelor şi inapetenţelor este esenţială . 
Pregătirea teoretică şi forța de joc sunt esenţiale dar în zilele noastre când echilibru e tot mai 
mare , când partidele sunt atât de tensionate diferenţa o face starea de confort , concentrarea , 
luciditatea şi ambiția . 
Unii ar putea să spună că toate astea sunt speculaţii şi că valoarea primează . 
Complet fals , la nivelul de azi al teoriei şi al analizelor se câştigă o partidă greu şi foarte 
multe partide se pierd nu din motive şahiste ci psihologice . 
Un exemplu extrem de des : un jucător mai slab cotat joacă împotriva unuia tare . 
Prima opţiune este cum să nu piardă , şi în consecinţă alege o variantă rar uzitată sperând 
că adversarul aprioric tobă de carte nu o ştie bine sau nu şi-o aminteşte. Varianta mai rară 
deobicei nu forţată e un teren prielnic improvizației adică favorabil celui mai tare . 
O analiză lucidă l-ar face să aleagă o variantă teoretică seacă considerată egală şi cât mai 
puţin potrivită deviațiilor . De ce să nu se chinuie adversarul cum să câştige ? 
Rolul căpitanului la echipe este vital în formarea echipei( dacă are de unde alege ) 
De obicei există 1, 2 jucători aflaţi în formă slabă , sau ajunşi astfel după eşecuri mai mult sau 
mai puţin ghinioniste . In 90% din cazuri forțarea lor nu e benefică şi o pauză e absolut 
necesară . 
Importantă este a pregătirea psihologică a fiecăruia pentru meci cu accentuarea mizei şi a 
rolului fiecărui jucător . 
Cel mai vizibil este aportul căpitanului mai ales în timpul meciului . 
El trebuie nu numai să aprecieze bine poziţiile , dar să-şi citească bine jucătorii , estimând 
starea lor de luciditate sau confuzie de confort sau optimism . 
Nu e suficient să fii mare jucător ca să fii căpitan şi personal la echipă am avut experienţe 
nefericite cu J , cu Y sau cu Q. 
J aprecia pozițiile la nivelul lui superior, inabordabil altora , Y aprecia superficial , iar Q furat 
de entuziasm a uitat să numere, transformând un meci câştigat într-unul pierdut . Mai mult, 
toți au păreri preconcepute despre jucători care le afectează obiectivitatea judecății 
Nu este indicat căpitanul jucător , de multe ori confuz în aprecieri datorită concentrării la 
propria partidă şi chiar neobiectiv când poziția sa e slabă şi caută compensaţii la alții . 


Mulţi jucători sunt foarte conştienţi de poziţie şi încrederea se poate citi pe feţele lor . 

Alţi sunt bântuiţi de incertitudine şi un refuz al remizei de către căpitan poate fi un mesaj că 
stă foarte bine . 

Nu toţi jucătorii ard de nerăbdare să joace pe echipe, asumându-şi responsabilitatea ; dacă 
sunt rezerve, o să-i auziți plângându-se că nu sunt folosiți în pofida apetitului lor imens de joc 
şi a formei dubioase a colegilor 

Respectaţi superstiţiile şi tabieturile jucătorilor (temperând excesele) , dacă ele le conferă 
comfortul sufletesc şi încrederea dorită . 

In încheierea acestui capitol vă voi spune o scurtă poveste de la Europenele pe echipe de la 
Batumi . Echipa noastră era formată din Corina Peptan ( poate jucătoarea perfectă la echipe 
prin puterea de luptă , abnegația şi camaraderia de care dă dovadă pe lângă talentul ei 
fenomenal) , Luminiţa Cosma o jucătoare excepțională , logică şi cu valenţe poziționale 
deosebite şi Szidonia Vajda o jucătoare foarte talentată, mai puţin experimentată la acea 
vreme şi un pic timorată faţă de jucătoarele tari . La ultimele 3 runde stăteam bine cu şanse la 
medalii în cazul unei prestații deosebite în aceste meciuri .Până aici Luminiţa jucase excelent , 
Szidonia binişor iar Corina inegal pe fondul unei oboseli şi stări fizice precare . 

Jucam cu Israelul, o echipă slăbuţă şi am scos-o pe Corina . l-am spus să se odihnească , 
fiindcă am convingerea că în ultimele 2 meciuri cu Serbia şi Slovacia va câştiga . 

Corina urma să joace contra Alisei Marici o jucătoare excelent cotată şi m-a întrebat pe ce mă 
bazez când sunt aşa optimist mai ales că nu e în formă . 

I-am spus că n-am nici un dubiu şi chestia asta i-a dat o încredere fantastică . 

A câştigat amândouă partidele jucând excepţional şi am ieşit pe locul 2-3 . 

Pe de altă parte am avut şi un mare eşec psihologic , nereuşind cu toate metodele să o fac pe 
Luminiţa să joace în ultima rundă şi probabil să ieşim campioni . (...) 


Meciurile individuale 
Aici lucrurile nu pot fi generalizate 
Există însă elemente specifice şi aici îşi pun amprenta în primul rând : 
- Cunoaşterea şi înțelegerea punctelor tari şi slabe ale adversarului 
- Cunoaşterea de sine şi punerea în valoare a avantajelor 
- Evaluarea corectă a raportului de forțe duce la alegerea unei tactici adecvate : fie ea de 
tatonare , de aşteptare de rezistență , sau de atac 


Un excelent exemplu de joc psihologic a fost meciul Karpov- Kasparov întrerupt în cele din 
urmă . Kasparov excelent sfătuit , nu a jucat de la jumătatea meciului, agresiv chiar dacă a 
mai pescuit 2 victorii . 

A fost de fapt o demonstrație psihologică de forță: orice faci , chiar dacă repet deschiderile 
tale, nu poți să mă inving . 

Această tactică l-a măcinat fizic şi psihologic pe Karpov 

Dacă Gary ar fi jucat agresiv , probabil Karpov ar fi câştigat meciul pe contre , aşa însă s-a 
confruntat cu propria neputinţă .(...) 


Concluzii : 
Am să enunţ doar câteva care mi se par mai semnificative : 
-  Infrângerile în şahul de performanţă sunt extrem de dureroase , iar în momente 
importante ele pot provoca adevărate şocuri . In comparaţie cu oamenii obişnuiţi un 
şahist este supus unui continuu stress . spun asta ca să aveţi în vedere că şahistul este o 
fiinţă fragilă , ce are mereu nevoie de îmbărbătare , încredere şi afecțiune şi nu în 
ultimul rând de echilibru în viaţă . 


Copiii şi Juniorii mici, grație inconştienței vârstei şi nerealizării mizei sunt uşor 
modelabili şi pot face salturi consistente ( gândiți-vă la gimnastele care de la o vârstă 
încep să cadă de pe bârnă ) 

Problema şahistului profesionist adevărat este cum să câştige partida , crizele şi 
blocajele multor şahişti talentaţi vin din negăsirea răspunsului la această întrebare 
fundamentală azi în şah . Răspunsul stă în muncă , pregătire, rafinament în gândire şi 
tărie psihică . Poate unii dintre dumneavoastră vor reuşi şă-şi ajute elevii să găsească 
acest răspuns . Excelent este abordată şi tratată această tema în „Black is OK” a lui 
Adorjan 

Ascultându-mi modestul expozeu, mulți dintre dumneavoastră ar putea să-mi 
reproşeze că am amestecat nefiresc elemente de psihologie cu elemente pur şahiste . 
Am făcut-o e adevărat , dar nu am greşit, fiindcă şahul este în fond şi psihologie ! 
Sportul minții înseamnă nu numai că gândeşti tactici sau strategii, dar încerci să 
pătrunzi şi în mintea adversarului anticipându-i ideile şi intențiile . 

Apropos învăţaţi-vă elevii să-şi mascheze dezamăgirea când fac o gafă , s-ar putea ca 
adversarul să nu realizeze că e câştigat decât sesizând disperarea potrivnicului ! 


Sergiu-Henric Griinberg 


(Notă: Faţă de textul citit al prelegerii, s-au operat câteva reducțţii, iar unele nume au 
fost substituite prin inițiale convenţionale) 


